## Susana Camarero presenta un nou pla de prevenció per a “conéixer, enfrontar i combatre” el consum de pornografia entre adolescents

*** La vicepresidenta primera defén la necessitat d’abordar, des de l’educació, un fenomen que comença cada vegada a edats més primerenques
* El pla inclou accions que s’inicien este mes d’abril amb una campanya de sensibilització, tallers en centres educatius i formació per a professionals**

La Vicepresidència Primera i Conselleria de Servicis Socials, Igualtat i Vivenda ha presentat el Pla de prevenció de l’ús de la pornografia entre adolescents, una iniciativa destinada “a conéixer, enfrontar i combatre” un fenomen que preocupa cada vegada més a causa de la primerenca edat en què els menors comencen a consumir continguts pornogràfics, segons ha declarat la vicepresidenta primera i consellera de Servicis Socials, Igualtat i Vivenda, Susana Camarero.

Durant la seua intervenció, Camarero ha destacat la necessitat d’afrontar este problema que, segons dades recents, comença de mitjana als 11 anys i es convertix en un consum habitual als 13. “El 80 % dels xics entre 13 i 18 anys considera que el consum assidu de pornografia és una pràctica normal”, ha alertat la vicepresidenta, qui també ha assenyalat que “el 20 % dels nostres fills i filles, d’entre els 16 i els 24 anys, veu pornografia diàriament”.

La vicepresidenta, a més, ha recalcat l’“aprenentatge fals sobre les pràctiques sexuals” que oferix la pornografia, la qual cosa pot portar els jóvens a “reproduir” el que veuen com una “realitat”. Per això, ha defés la necessitat d’“incidir en l’educació” per a “oferir-los les ferramentes, els valors, els coneixements perquè ells mateixos posen límits, aprenguen a posar-los i diferencien allò que és real del miratge virtual”.

L’acte ha comptat amb la presència de la secretària autonòmica d’Igualtat i Diversitat, Asunción Quinzá, del comissionat per a la Lluita contra la Violència sobre la Dona, Felipe del Baño, així com de l’escriptora, guionista i directora de cinema, Mabel Lozano, i del director de l’associació ‘Dale Una Vuelta’, Jorge Gutiérrez.

**Formació, tallers i campanyes en els centres educatius**

El Pla arranca este abril amb diverses accions immediates, entre les quals, la campanya ‘Despeja la X’, dissenyada per ‘Dale Una Vuelta’ amb el lema ‘Elimina el porno de l’equació’, que es distribuirà en tots els centres educatius valencians mitjançant cartelleria i vídeos curts amb missatges directes i adaptats al llenguatge juvenil. També proporcionarà recursos per a pares i mares i comptarà amb la col·laboració amb els mitjans de comunicació.

A més, es realitzaran 14 tallers formatius amb el títol ‘Posa’t en la seua Pell’, impartits per Mabel Lozano. Els tallers s’impartiran a València, del 2 al 4 d’abril, en els instituts IES Camp de Morvedre, IES Doctor Peset Aleixandre i IES Cid Campeador; a Alacant, del 8 al 10 d’abril, en els instituts IES Asunción de Nuestra Señora i IES Antonio José Cavanilles; i a Castelló, del 29 al 30 d’abril, en els instituts IES Juan Bautista Porcar i IES Francesc Ribalta. L’objectiu és activar l’empatia dels jóvens i dotar-los de ferramentes perquè es posicionen davant de l’explotació sexual, la cibertracta i altres violències digitals.

En paral·lel, s’han organitzat sessions de formació, oferides per Jorge Gutiérrez, per a més de 300 professionals de l’àmbit educatiu, psicològic i social, amb l’objectiu de proporcionar-los ferramentes pràctiques per a tractar estos temes delicats amb adolescents i jóvens.

La vicepresidenta ha agraït la implicació de l’associació ‘Dale Una Vuelta’ i de Mabel Lozano en este projecte, així com la col·laboració d’altres entitats i personalitats que ajudaran a difondre el pla i els seus missatges en xarxes socials.

“Amb totes estes mesures, volem activar les neurones dels jóvens, la seua empatia, i modificar les seues conductes, per a posar-los en el lloc de l’altra persona i que s’adonen que tot el que veuen, pot no ser bo ni real”, ha destacat la consellera, qui ha tancat la seua intervenció apel·lant a la responsabilitat col·lectiva per a “fer possible que els nostres jóvens s’endinsen en la maduresa de manera lliure i sana, sense manipulacions ni falses expectatives”.

Fecha: 01/04/2025